Medtronic

Is comhlacht feistí leighis é Medtronic plc atá corpraithe in Éirinn, le ceanncheathrú i nGaillimh. Is i Minneapolis, Minnesota, sna Stáit Aontaithe a bhíonn oibríochtaí an chomhlachta den chuid is mó. Déanann agus díolann Medtronic feistí leighis chun galair ainsealacha a chóireáil ar fud an domhain. Tá cáil idirnáisiúnta ar Medtronic mar cheannródaí i dtaca le feistí cardashoithíocha de. Trádálann Medtronic ar NYSE faoin gcomhartha MDT. In 2025, bhí ioncam bliantúil de USD $34 billiún ag an gcomhlacht agus bhí breis agus 95,000 fostaí aige. Dhíol siad a dtáirgí le 124 tír ar fud na cruinne. Stair Bhunaigh Earl Bakken agus a dheartháir céile, Palmer Hermundslie, an comhlacht i Minneapolis in 1949. Ar dtús, bhí siad ag deisiú trealaimh leighis. In 1957, d'fhorbair Bakken an chéad séadaire seachtrach. In 1960, fuair Medtronic cearta eisiacha chun cineál den ghléas sin — séadaire a leagfaí faoi chraiceann an othair — a dhéanamh agus a dhíol, agus bhí fás mór ar an gcomhlacht ina dhiaidh sin. Thar na blianta, leathnaigh an comhlacht a raon táirgí agus a láithreacht idirnáisiúnta. In 2015, cheannaigh sé Covidien, comhlacht a bhí corpraithe in Éirinn, ar luach thart ar US$50 billiún. Mar thoradh air sin, corpraíodh Medtronic in Éirinn go foirmiúil. Oibríochtaí in Éirinn Tháinig Medtronic go hÉirinn den chéad uair in 1982. Faoi láthair, fostaíonn sé breis agus 4,000 duine i nGaillimh, i mBaile Átha Luain agus i mBaile Átha Cliath. An Pháirc Mhór, Gaillimh Tá suíomh na Páirce Móire i gcathair na Gaillimhe ar cheann de na príomhionaid taighde agus forbartha atá ag Medtronic ar domhan, go háirithe le haghaidh feistí croí. I mí Iúil 2022, fógraíodh go gcruthódh an comhlacht 200 post nua taighde agus forbartha ag an suíomh sin, mar chuid d'infheistíocht de USD $30 milliún. I mí na Bealtaine 2026, d'fhógair Medtronic go gcruthódh sé 85 post eile i mol nua forbartha bogearraí sa Pháirc Mhór. Tá na bogearraí nasctha le feistí croí, agus is é an aidhm cúram iarobráide othar a fheabhsú. Beidh fáil aon am den lá ag dochtúirí ar mhionfhaisnéis faoi staid a gcuid othar, rud a ligfidh dóibh gníomhú go tapa más gá. Tugtar "cúram leanúnach nasctha" ar an gcineál cúraim seo. Mervue, Gaillimh Díríonn suíomh Mervue ar fhorbairt réitigh análaithe agus faireacháin. Le linn phaindéim COVID-19, mhéadaigh Medtronic a tháirgeadh aerálaithe go suntasach: ó thart ar 200 aerálaí sa tseachtain roimhe sin go dtí 1,000 sa tseachtain faoi mhí an Mheithimh 2020. Féach freisin Boston Scientific Séadaire cairdiach, Aerálaí Tagairtí